Mynen vruntliken grot mit demodicheit und wes ik gudes vormach tho juwer behegelicheit. Erwerdighe, leve her meister. Beger ik juwer erwerden leve tho wetende, dat dalingge quemen my boden van mynem heren dem byschoffe van Abo, van her Otto und van Clawes Degen und wolden weten, wer juwe vorsichticheit de van Revall to daghe steden wolde edder nicht, wente see ok hebben tho clagende umme ungemack und vordreet, dee en und mynes gnedigen heren undersaten wedderfaren yst van den ergenanten van Revall etc. Hirumme bidde ik juwe werde leve demodichliken, dat juwe vorsichticheit dartho dencke, dat uns allen mochte weddervaren redelicheit und recht in sulker vruntschop, also mynes erwerdigen heren gnade und wi alle van juwer werden leve vormodende syen, und uns nyne not sii vordermer tho clagende. Hirvan begere ik van juwer werden leve ein vruntlik antwort. Gode almechtige siit bevolen tho ewigen tiiden. Gescreven alse in dem ersten breve.